text: Concert homenatge a Carles Guinovart (1941-2019) - ca
  Concert homenatge a Carles Guinovart (1941-2019) Ensemble Espai Sonor
  Dimarts 16 març
  PHONA Cicle de Noves Músiques de Mallorca ret homenatge al compositor català Carles Guinovart, mort l'octubre de 2019 a Barcelona. D'esperit inquiet, amb una cultura humanística profunda i un ampli camp d'interessos culturals, Guinovart va ser mestre de diverses generacions de músics i és un referent de la creació musical contemporània. La seva producció es caracteritza per la solidesa del seu ofici, per una gran honestedat creativa i pel sentit de transcendència. Guinovart va tenir una estreta relació professional i familiar amb Mallorca.
  Recordam la seva figura a través d'algunes de les seves obres més representatives per a solo i conjunt de cambra. Interpreten aquest concert membres de l'Ensemble Espai Sonor i músics convidats entre els quals hi destaca en Lluís Guinovart Poch, fill del compositor.
  Tancam el repertori amb el Divertiment a la manera d'Erik Satie, darrera obra del compositor, que va acabar de compondre a Palma dia 20 de juny de 2019.
  Aquest esdeveniment, programat per març de 2020, va haver de ser ajornat per l'estat d'alarma provocat per la Covid 19.